Document ID: 31989D0380

Title and Content:
***** ΑΠΟΦΑΣΗ ΤΗΣ ΕΠΙΤΡΟΠΗΣ της 16ης Ιουνίου 1989 που επιτρέπει προσωρινά σε ορισμένα κράτη μέλη να προβλέπουν παρεκκλίσεις από ορισμένες διατάξεις της οδηγίας 77/93/ΕΟΚ του Συμβουλίου, όσον αφορά τα φυτά του είδους Pinus L. προέλευσης Ιαπωνίας (89/380/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα (1), όπως τροποποιήθηκε τελευταία από την οδηγία 89/359/ΕΟΚ (2), και ιδίως το άρθρο 14 παράγραφος 3, τις αιτήσεις που υπέβαλαν τα ενδιαφερόμενα κράτη μέλη, Εκτιμώντας: ότι σύμφωνα με τις διατάξεις της οδηγίας 77/93/ΕΟΚ τα φυτά του Pinus L., εξαιρουμένων των καρπών και των σπόρων που προέρχονται από μη ευρωπαϊκές χώρες, δεν μπορούν καταρχήν να εισαχθούν στην Κοινότητα· ότι ωστόσο το άρθρο 14 παράγραφος 3 της προαναφερόμενης οδηγίας επιτρέπει παρεκκλίσεις από τον κανόνα αυτό, με την προϋπόθεση ότι δεν υπάρχει κίνδυνος διάδοσης επιβλαβών οργανισμών· ότι ορισμένα κράτη μέλη έχουν ζητήσει να τους επιτραπεί η εισαγωγή φυτών Pinus του είδους «bonzai», προέλευσης Ιαπωνίας· ότι με την απόφαση 83/355/ΕΟΚ (3), όπως τροποποιήθηκε τελευταία από την απόφαση 88/165/ΕΟΚ (4), η Επιτροπή επέτρεψε στα ενδιαφερόμενα κράτη μέλη να προβλέπουν τέτοιες παρεκκλίσεις κάτω από ορισμένους τεχνικούς όρους· ότι η άδεια αυτή έληξε στις 31 Δεκεμβρίου 1988· ότι ήταν αναγκαίο να ελεγχθούν τα μέτρα επιθεώρησης και επιτήρησης που έχουν ληφθεί από τις ιαπωνικές αρχές, προκειμένου να εμποδιστεί η εξάπλωση επιβλαβών οργανισμών· ότι, βάσει των διαθέσιμων στοιχείων και των αποτελεσμάτων του προαναφερθέντος ελέγχου, η Επιτροπή διαπίστωσε ότι δεν υπάρχει κίνδυνος εξάπλωσης επιβλαβών οργανισμών, εφόσον πληρούνται ορισμένοι βελτιωμένοι τεχνικοί όροι· ότι, κατά συνέπεια, θα πρέπει να επιτραπεί στα ενδιαφερόμενα κράτη μέλη να προβλέπουν παρεκκλίσεις, όσον αφορά φυτά του είδους Pinus τηρουμένων των εν λόγω βελτιωμένων τεχνικών όρων· ότι η εν λόγω άδεια θα πρέπει να χορηγηθεί για μια συγκεκριμένη περίοδο και θα μπορεί να αναθεωρηθεί λαμβανομένης υπόψη της κτηθείσας πείρας· ότι ωστόσο έχει διαπιστωθεί ότι τα ιαπωνικά bonzai εξάγονται από τον Οκτώβριο έως τον Μάρτιο· ότι, κατά συνέπεια, δεν είναι δυνατόν να εφαρμοστούν οι εν λόγω βελτιωμένοι τεχνικοί όροι κατά την τρέχουσα περίοδο εξαγωγών· ότι, για το λόγο αυτό, θα πρέπει να επιτραπεί στα κράτη μέλη να προβλέπουν παρεκκλίσεις για τα φυτά του είδους Pinus L. προέλευσης Ιαπωνίας για μια περαιτέρω χρονική περίοδο σύμφωνα με τις διατάξεις της απόφασης 83/355/ΕΟΚ· ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Από την 1η Απριλίου 1989 επιτρέπεται στο Βέλγιο, τη Δανία, τη Γερμανία, την Ελλάδα, την Ισπανία, τη Γαλλία, την Ιταλία, το Λουξεμβούργο, τις Κάτω Χώρες, την Πορτογαλία και το Ηνωμένο Βασίλειο να προβλέπουν, σύμφωνα με τις διατάξεις που αναφέρονται στην παράγραφο 2, παρεκκλίσεις από το άρθρο 4 παράγραφος 1 της οδηγίας 75/93/ΕΟΚ, όσον αφορά το παράρτημα τίτλος Α σημείο 1, για τα φυτά του είδους Pinus L., εξαιρουμένων των καρπών και των σπόρων, καταγωγής Ιαπωνίας. 2. Πρέπει να πληρούνται οι ακόλουθες προϋποθέσεις: α) τα φυτά να ανήκουν αποκλειστικά στο είδος «Pinus parviflora Sieb. και Zucc.» (Pinus pentaphylla Mayr.), ή να αποτελούν έρριζα μοσχεύματα ενός είδους Pinus εκτός του Pinus parviflora. Στη δεύτερη περίπτωση, η ρίζα δεν πρέπει να φέρει παραφυάδες. Ο συνολικός αριθμός φυτών δεν πρέπει να υπερβαίνει τις ποσότητες που έχουν καθοριστεί από το κράτος μέλος εισαγωγής, λαμβάνοντας υπόψη τις δυνατότητες να τεθούν σε καραντίνα· β) τα φυτά πρέπει να έχουν καλλιεργηθεί για τουλάχιστον δύο συνεχόμενα έτη σε επίσημα εγκεκριμένα φυτώρια για bonzai. Οι ετήσιοι κατάλογοι των εγκεκριμένων φυτωρίων για bonzai τίθενται στη διάθεση της Επιτροπής το αργότερο το Νοέμβριο κάθε έτους. Οι κατάλογοι αυτοί περιλαμβάνουν τον αριθμό των φυτών που καλλιεργούνται σε κάθε φυτώριο, τα οποία θεωρούνται κατάλληλα για αποστολή στην Κοινότητα κατά το επόμενο έτος, σύμφωνα με τους όρους που αναφέρονται στην παρούσα απόφαση· γ) τα φυτά του είδους Pinus L. τα οποία έχουν καλλιεργηθεί σε εγκεκριμένα φυτώρια για bonzai ή σε γειτονικούς χώρους, πρέπει να έχουν υποβληθεί σε επίσημο έλεγχο τουλάχιστον έξι φορές κατ' έτος και σε κατάλληλα χρονικά διαστήματα, προκειμένου να διαπιστωθεί η παρουσία επιβλαβών οργανισμών. Οι έλεγχοι συνίστανται τουλάχιστον σε εξέταση δια γυμνού οφθαλμού κάθε σειράς φυτών και όλων των τμημάτων των φυτών που βρίσκονται πάνω από το υπόστρωμα ανάπτυξης. Ο έλεγχος διενεργείται επί ποσοστού τουλάχιστον 10 % μεμονωμένων φυτών που επιλέγονται τυχαία. Οι σημαντικότεροι επιβλαβείς οργανισμοί είναι: - Bursaphelenchus xylophilus (Steiner & Buhrer) Nickle et al., - Cercospora pini-densiflorae Hori & Nambue, - Coleosporium paederiae, - Coleosporium phellodendri Komr., - Cronartium quercuum (Berk.) Miyabe ex Shirai, - Dendrolimus spectabilis Butler, - Peridermium kurilense Dietel, - Popillia japonica Newman, - Thecodiplosis japonensis Uchida & Inouye, - κάθε άλλος επιβλαβής οργανισμός ο οποίος δεν παρατηρείται στην Κοινότητα. Μετά τη διενέργεια των ελέγχων, τα φυτά θα πρέπει να είναι απαλλαγμένα από τους προαναφερόμενους επιβλαβείς οργανισμούς. Τα φυτά που έχουν προσβληθεί από τους ανωτέρω οργανισμούς απομακρύνονται. Τα υπόλοιπα φυτά υφίστανται κατάλληλη θεραπεία, εφόσον είναι απαραίτητο· δ) κάθε φορά που διαπιστώνεται η παρουσία των εν λόγω επιβλαβών οργανισμών κατά τους ελέγχους που διενεργούνται σύμφωνα με το στοιχείο γ), οι εν λόγω οργανισμοί καταγράφονται επισήμως και τα σχετικά στοιχεία τίθενται στη διάθεση της Επιτροπής, εφόσον τα ζητήσει. Η παρουσία οποιουδήποτε από τους επιβλαβείς οργανισμούς που αναφέρονται στο στοιχείο γ) με τα επιστημονικά τους ονόματα, έχει ως αποτέλεσμα να μη δικαιούται πλέον το φυτώριο την επίσημη έγκριση που δικαιούται στο στοιχείο β). Στην περίπτωση αυτή, έγκριση μπορεί να χορηγηθεί μόνον κατά το επόμενο έτος· ε) τα φυτά που προορίζονται για την Κοινότητα πρέπει: - να έχουν καλλιεργηθεί, τουλάχιστον δύο έτη πριν από την αποστολή τους, σε τεχνητό ή φυσικό υπόστρωμα ανάπτυξης, το οποίο έχει απολυμανθεί με υποκαπνισμό ή έχει υποστεί κατάλληλη θερμική επεξεργασία έτσι ώστε να εξασφαλιστεί η απουσία επιβλαβών οργανισμών, - σε περίπτωση έρριζων μοσχευμάτων του είδους Pinus, εκτός του είδους Pinus parviflora, το μόσχευμα πρέπει να έχει προέλθει από υλικό το οποίο έχει επίσημα θεωρηθεί ως υγιές, - να έχουν φυτευθεί, τουλάχιστον την ίδια περίοδο, σε γλάστρες οι οποίες έχουν τοποθετηθεί σε ράφια που βρίσκονται τουλάχιστον 20 cm υπεράνω του εδάφους, - να αναγνωρίζονται με τη βοήθεια σήματος, το οποίο είναι διαφορετικό για κάθε φυτό και έχει κοινοποιηθεί στον επίσημο φυτοϋγειονομικό οργανισμό της Ιαπωνίας, κατά τρόπο ώστε να είναι δυνατός ο προσδιορισμός του εγκεκριμένου φυτωρίου και του έτους φύτευσης στη γλάστρα, - να είναι απαλλαγμένα, βάσει των ελέγχων που αναφέρονται στο στοιχείο γ), από επιβλαβείς οργανισμούς και να μην επηρεάζονται από τα μέτρα που αναφέρονται στο στοιχείο δ), - να είναι απαλλαγμένα από υπολείμματα άλλων φυτών· στ) ο επίσημος φυτοϋγειονομικός οργανισμός της Ιαπωνίας εξασφαλίζει την ταυτότητα των φυτών από τη στιγμή που απομακρύνονται έως τη στιγμή φόρτωσης για εξαγωγή, με σφράγιση των οχημάτων μεταφοράς ή άλλες κατάλληλες εναλλακτικές λύσεις· ζ) τα φυτά και το προσκολλημένο σε αυτά υπόστρωμα ανάπτυξης (το οποίο στο εξής καλείται «το υλικό») συνοδεύονται από φυτοϋγειονομικό πιστοποιητικό που έχει εκδοθεί στην Ιαπωνία σύμφωνα με το άρθρο 7 της οδηγίας 77/93/ΕΟΚ - βάσει της εξέτασης που αναφέρεται στο άρθρο 6 της εν λόγω οδηγίας για να διαπιστωθεί η τήρηση των όρων που αναφέρονται σ' αυτήν, ιδίως η απαλλαγή από τους επιβλαβείς οργανισμούς - καθώς και σύμφωνα με τις απαιτήσεις που ορίζονται στα στοιχεία α) έως στ). Στο φυτοϋγειονομικό πιστοποιητικό αναφέρονται: - η ονομασία ή ονομασίες του εγκεκριμένου φυτωρίου ή φυτωρίων, - τα σήματα που αναφέρονται στο στοιχείο ε), εφόσον επιτρέπουν την αναγνώριση του εγκεκριμένου φυτωρίου και τον προσδιορισμό του έτους φύτευσης σε γλάστρα, - λεπτομέρειες σχετικά με επεξεργασίες στις οποίες τυχόν υποβλήθηκαν τα φυτά, - στο χώρο «πρόσθετη δήλωση», την ένδειξη «το παρόν φορτίο πληροί τους όρους που αναφέρονται στην απόφαση 89/380/ΕΟΚ»· η) το υλικό συσκευάζεται σε κλειστούς περιέκτες οι οποίοι έχουν σφραγιστεί επίσημα και φέρουν αναγνωριστικό σήμα το οποίο εμφαίνεται και στο φυτοϋγειονομικό πιστοποιητικό και το οποίο επιτρέπει την αναγνώριση των φορτίων· θ) μετά την είσοδό του και πριν να τεθεί σε ελεύθερη κυκλοφορία, το υλικό τίθεται σε επίσημη καραντίνα για περίοδο όχι μικρότερη των τριών μηνών ενεργής ανάπτυξης κατά την οποία πρέπει να είναι απαλλαγμένο από επιβλαβείς οργανισμούς· ι) η μετά την είσοδο καραντίνα που αναφέρεται στο στοιχείο θ): - επιτηρείται από τον επίσημο φυτοϋγειονομικό οργανισμό του σχετικού κράτους μέλους, από επίσημα εγκεκριμένο και εκπαιδευμένο προσωπικό, - πραγματοποιείται σε χώρο που έχει εγκριθεί επισήμως, εφοδιασμένο με τα κατάλληλα μέσα για την καταπολέμηση επιβλαβών οργανισμών και την επεξεργασία του υλικού κατά τρόπο ώστε να εξαλειφθεί κάθε κίνδυνος εξάπλωσης των επιβλαβών οργανισμών, - αφορά κάθε φυτό και συνίσταται: i) σε εξέταση δια γυμνού οφθαλμού κατά την άφιξη και αργότερα σε τακτά διαστήματα, λαμβάνοντας υπόψη το είδος του υλικού και το στάδιο ανάπτυξής του κατά την περίοδο καραντίνας, για τη διαπίστωση επιβλαβών οργανισμών ή συμπτωμάτων που προκαλούνται από επιβλαβείς οργανισμούς, ii) στην πραγματοποίηση των κατάλληλων δοκιμασιών για κάθε σύμπτωμα που έχει παρατηρηθεί κατά τον οπτικό έλεγχο προκειμένου να προσδιοριστούν οι επιβλαβείς οργανισμοί που προκάλεσαν τα εν λόγω συμπτώματα· κ) κάθε παρτίδα στην οποία το υλικό δεν βρέθηκε απαλλαγμένο από επιβλαβείς οργανισμούς κατά την περίοδο καραντίνας που αναφέρεται στο στοιχείο i), καταστρέφεται αμέσως, εκτός εάν έχει χορηγηθεί ειδική άδεια για την διενέργεια επίσημης επιστημονικής έρευνας· λ) τα κράτη μέλη ανακοινώνουν στην Επιτροπή και στα άλλα κράτη μέλη κάθε μόλυνση από επιβλαβείς οργανισμούς η οποία έχει παρατηρηθεί κατά την περίοδο καραντίνας που αναφέρεται στο στοιχείο θ)· μ) πριν την εισαγωγή από το εξωτερικό της Κοινότητας σ' ένα κράτος μέλος, ο εισαγωγέας ή οι εκπρόσωποί του ανακοινώνουν αρκετό καιρό εκ των προτέρων, κάθε εισαγωγή στην αρμόδια αρχή του ενδιαφερόμενου κράτους μέλους, αναφέροντας: - το είδος του υλικού, - την ποσότητα, - τη δηλωθείσα ημερομηνία εισαγωγής, - τον τόπο ή τους τόπους της πρώτης αποθήκευσης μετά τη θέση σε κυκλοφορία του υλικού. Πριν από την εισαγωγή, ενημερώνονται επίσημα σχετικά με τους όρους που αναφέρονται στα στοιχεία α) έως λ)· ν) υλικό το οποίο μετά την είσοδό του έχει τεθεί στην καραντίνα που αναφέρεται στο στοιχείο θ) σ' ένα κράτος μέλος και έχει θεωρηθεί απαλλαγμένο κατά την περίοδο αυτή από επιβλαβείς οργανισμούς και το οποίο έχει διατηρηθεί κάτω από κατάλληλες συνθήκες, απαλλάσσεται, για την εισαγωγή του σ' ένα από τα άλλα κράτη μέλη, από την υποχρέωση που αναφέρεται στο στοιχείο θ). Εντούτοις, στην περίπτωση αυτή μπορεί να εισαχθεί μόνον εφόσον πληρούνται οι ακόλουθοι όροι: - στα απαιτούμενα φυτοϋγειονομικά πιστοποιητικά αναφέρεται ο τόπος στον οποίο το υλικό τέθηκε σε καραντίνα, καθώς και οι σχετικές ημερομηνίες, - αντίγραφα πιστοποιητικών έχουν σταλεί στο φυτοϋγειονομικό οργανισμό του κράτους μέλους που πραγματοποιεί την εισαγωγή πριν από την αποστολή του υλικού, - στο κράτος μέλος που πραγματοποιεί την εισαγωγή, το υλικό υπόκειται στους όρους που ορίζει το εν λόγω κράτος μέλος προκειμένου να είναι δυνατός ο κατάλληλος φυτοϋγειονομικός έλεγχος, χωρίς αυτό να επηρεάζει τη διακίνηση του φορτίου προς τον τόπο προορισμού. Άρθρο 2 Τα κράτη μέλη που αναφέρονται στο άρθρο 1 παράγραφος 1 ανακοινώνουν στα άλλα κράτη μέλη και στην Επιτροπή κάθε περίπτωση εφαρμογής της παρούσας απόφασης. Άρθρο 3 Στην πρώτη πρόταση του άρθρου 3 της απόφασης 83/355/ΕΟΚ η ημερομηνία «31 Δεκεμβρίου 1988» αντικαθίσταται από την ημερομηνία «31 Μαρτίου 1989». Άρθρο 4 Η άδεια που αναφέρεται στο άρθρο 1 λήγει στις 31 Δεκεμβρίου 1992. Ανακαλείται νωρίτερα αν διαπιστωθεί ότι οι όροι που αναφέρονται στο άρθρο 1 παράγραφος 2 δεν επαρκούν για να εμποδίσουν την εισαγωγή επιβλαβών οργανισμών ή δεν έχουν τηρηθεί. Άρθρο 5 Η παρούσα απόφαση απευθύνεται στο Βασίλειο του Βελγίου, το Βασίλειο της Δανίας, την Ομοσπονδιακή Δημοκρατία της Γερμανίας, την Ελληνική Δημοκρατία, το Βασίλειο της Ισπανίας, τη Γαλλική Δημοκρατία, την Ιταλική Δημοκρατία, το Μεγάλο Δουκάτο του Λουξεμβούργου, το Βασίλειο των Κάτω Χωρών, την Πορτογαλική Δημοκρατία και το Ηνωμένο Βασίλειο. Βρυξέλλες, 16 Ιουνίου 1989.

Classification Labels:
103
100
99
986
703
36
2394

Label Descriptions:
{"103": "Προστασία του περιβάλλοντος", "100": "Περιβαλλοντική πολιτική", "99": "ΠΕΡΙΒΑΛΛΟΝ", "986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2825
4412
956
2106
614
3156
833
6205

EuroVoc IDs (Expanded): 2825
4412
956
2106
614
3156
833
6205

Dataset Source: meu

Split: train